b'\n_START_ARTICLE_\nRhodesiankoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nRhodesiankoira on suuri, voimakas ja lihaksikas rotu. Se on my\xc3\xb6s eritt\xc3\xa4in kest\xc3\xa4v\xc3\xa4 ja ketter\xc3\xa4. Rodulle tyypillinen tunnusmerkki on sel\xc3\xa4ss\xc3\xa4 oleva kuvio, jota kutsutaan ridgeksi. Ridge muodostuu vastakarvaan kasvavista karvoista. Ridge on yleens\xc3\xa4 noin 5 cm leve\xc3\xa4 ja sen tulee olla symmetrinen ja selv\xc3\xa4piirteinen. Rhodensiankoiran p\xc3\xa4\xc3\xa4n kallo-osa on pitk\xc3\xa4 ja leve\xc3\xa4. Kuonon tulee olla my\xc3\xb6s pitk\xc3\xa4 ja voimakas. Silmien tulisi sijaita melko kaukana toisistaan ja olla py\xc3\xb6re\xc3\xa4t sek\xc3\xa4 eloisat. Silmist\xc3\xa4 tulisi korostua koiralle \xc3\xa4lyk\xc3\xa4s ilme. Karva on lyhytt\xc3\xa4 ja tihe\xc3\xa4\xc3\xa4, hyvin sile\xc3\xa4lt\xc3\xa4 n\xc3\xa4ytt\xc3\xa4v\xc3\xa4\xc3\xa4. Karvan v\xc3\xa4ri on vehn\xc3\xa4nv\xc3\xa4ri vaaleasta punaiseen. Pienet valkoiset merkit sallitaan ja tumma kuono sek\xc3\xa4 korvat.\n_START_SECTION_\nLuonne\n_START_PARAGRAPH_\nRhodesiankoira on rohkea, uskollinen, tarmokas ja kunnioitusta her\xc3\xa4tt\xc3\xa4v\xc3\xa4 rotu. Aktiivisuutensa vuoksi se tarvitsee runsaasti toimintaa ja liikuntaa. Ketteryytens\xc3\xa4 ja oppivaisuutensa takia rhodesiankoira on eritt\xc3\xa4in sopiva ja hyv\xc3\xa4 agilityyn. Vieraita kohtaan rhodesiankoira on varautunut, mutta ei aggressiivinen. Kotioloissa se on rauhallinen, mutta lenkeill\xc3\xa4 kuitenkin energinen. Rauhallinen kotikoira muuttuu kuitenkin voimakastahtoiseksi vahtikoiraksi vieraan tullessa sen reviirille.\n_START_SECTION_\nAlkuper\xc3\xa4\n_START_PARAGRAPH_\nRhodesiankoira on per\xc3\xa4isin Afrikasta ja sen esi-is\xc3\xa4t Etel\xc3\xa4-Afrikasta Kapmaasta. Siell\xc3\xa4 hottentottien paikalliset puolikesyt mets\xc3\xa4styskoirat risteytyiv\xc3\xa4t hollantilaisten maahanmuuttajien mukana tuomien mastiffien ja ajokoirien kanssa. Hottentottikoirien perim\xc3\xa4st\xc3\xa4 on j\xc3\xa4\xc3\xa4nyt muistuttamaan rodulle tyypillinen ridge, ja er\xc3\xa4\xc3\xa4n teorian mukaan hottentotit olisivatkin tuoneet paikalliset kyl\xc3\xa4koiransa alun perin Aasiasta (jossa tunnetaan kaksi ridgellist\xc3\xa4 rotua, thai ridgeback ja phu quocinkoira). Rhodesiankoiran alkuper\xc3\xa4inen teht\xc3\xa4v\xc3\xa4 oli suuren ketteryytens\xc3\xa4 avulla suurriistan, erityisesti leijonan, j\xc3\xa4ljitt\xc3\xa4minen ja pys\xc3\xa4ytt\xc3\xa4minen ja sen aloillaan pit\xc3\xa4minen, kunnes mets\xc3\xa4st\xc3\xa4j\xc3\xa4 saapui paikalle. Ne mets\xc3\xa4stiv\xc3\xa4t leijonia yleens\xc3\xa4 muutaman koiran ryhmiss\xc3\xa4. My\xc3\xb6hemmin sit\xc3\xa4 k\xc3\xa4ytettiin my\xc3\xb6s vartiointiteht\xc3\xa4viss\xc3\xa4. Nyky\xc3\xa4\xc3\xa4n rotua pidet\xc3\xa4\xc3\xa4n my\xc3\xb6s seurakoirana.'